KIRJALLINEN KYSYMYS E-2151/00 esittäjä(t): Mauro Nobilia (UEN) komissiolle. Italian yleisten postipalvelujen rahoittaminen.



Virallinen lehti nro 081 E , 13/03/2001 s. 0161 - 0161



KIRJALLINEN KYSYMYS E-2151/00 esittäjä(t): Mauro Nobilia (UEN) komissiolle (30. kesäkuuta 2000) Aihe: Italian yleisten postipalvelujen rahoittaminen Italian julkisen postilaitoksen yleispalvelujen kustannukset olivat vuonna 1998 yli 2700 miljardia Italian liiraa. Jos komissio päättäisi vapauttaa Italian postipalvelut yleisten postipalvelujen varojen leikkaamisen takia Italian valtiota vastaan käynnistetyn määräysten rikkomisesta johtuvan menettelyn perusteella, kustannukset kasvaisivat varmasti 4000 miljardiin Italian liiraan tai jopa yli sen. Italian postissa toteutetaan parhaillaan uutta toimenpideohjelmaa (19982002). Sen avulla on voitu parantaa huomattavasti palvelujen laatua järjestelemällä uudelleen henkilökuntaa ja teknistä infrastruktuuria sekä kohottamalla niiden laatua. Toimenpideohjelman tavoitteena on saattaa Italian posti tasapainoon vuoteen 2002 mennessä työllisyyttä heikentämättä. Jos komissio tekee käynnistetyssä menettelyssä ehdotetun päätöksen, niin sekä kaikki jo toteutetut toimet että tuleviksi vuosiksi tehdyt suunnitelmat menevät hukkaan. Selvitäkseen tappioista Italian postilla ei olisi sellaisessa tilanteessa muuta vaihtoehtoa kuin vähentää omaa tuotantokapasiteettiaan lakkauttamalla vähintään 50 000 (viisikymmentätuhatta) työpaikkaa. Haluaisin saada komissiolta vastaukset seuraaviin kysymyksiin: - Vastaako edellä esitetty todellista tilannetta? - Jos Italian postipalvelut päätetään vapauttaa Italian valtiota vastaan käynnistetyn määräysten rikkomisesta johtuvan menettelyn perusteella, aiheutuuko siitä sellaisia käytännön seuraamuksia, jotka ovat ristiriidassa yleisille postipalveluille asetettujen tavoitteiden kanssa? - Eikö vapauttaminen olisi ristiriidassa jäsenvaltioiden taloudellisen ja sosiaalisen yhtenäisyyden lisäämistavoitteen kanssa, koska tästä hyötyisi esimerkiksi Hollannin posti, joka voisi monopoliasemansa ansiosta saamiensa voittojen avulla tehdä lisähankintoja kilpailusäännöistä piittaamatta? Frederik Bolkesteinin komission puolesta antama vastaus (28. heinäkuuta 2000) Parlamentti ja neuvosto antoivat 15 päivä joulukuuta 1997 direktiivin 97/67/EY yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä (postidirektiivi)(1). Säädetyt toimenpiteet piti panna täytäntöön 10. helmikuuta 1999 mennessä. Kaikkien jäsenvaltioiden on poikkeuksetta noudatettava tämän direktiivin vaatimuksia. Postidirektiivissä säädetyistä toimenpiteistä yleispalvelun tarjoajalle varatut palvelut ja korvausrahasto voidaan toteuttaa yleispalvelun kustannusten rahoittamiseen osallistumiseksi ja palvelun tarjoamisen takaamiseksi. Italiassa postidirektiivi siirretään osaksi kansallista lainsäädäntöä asetuksella N:o 261/99, jota on täydennetty 2. helmikuuta 2000 tehdyllä päätöksellä ja 4. helmikuuta annetulla ministeriön asetuksella N:o 73, ja niissä säädetään, että Italian postille annetaan postidirektiivissä sallittua laajemmat varatut palvelut ja perustetaan korvausrahasto, jota rahoitetaan muun kuin varatun yleispalvelun alalla toimivien, keskenään kilpailevien toimijoiden maksuilla. Kuten komissio selitti vastauksessaan arvoisan parlamentin jäsenen kysymykseen P-2132/00(2), Italiaa vastaan aloitettu rikkomisesta johtuva menettely koskee varatun palvelun laajentamista lisäarvoa tuottavien palvelujen toimittamiseen, mutta niitä on yhteisön oikeuden mukaan tarjottava kaikissa jäsenvaltioissa vapaan kilpailun vallitessa. Tämä toimi ei aseta kyseenalaiseksi Italian postin toimenpideohjelmaa eikä sen hyödyllisiä vaikutuksia. (1) EYVL L 15, 21.1.1998. (2) Katso sivu 155.